
1.0 Formålet med rutinen 

Formålet med rutinebeskrivelsen er å ivareta de sikkerhetsmål og strategier for behandling av personopplysninger som er fastsatt av universitetsdirektøren. Teknologiske, organisatoriske og administrative rutiner skal bidra til at den enkeltes personvern ikke krenkes.
Rutinene gjelder for registrering og behandling av personopplysninger som helt eller delvis skjer med elektroniske hjelpemidler, og annen håndtering av personopplysninger når disse inngår eller skal inngå i et personregister. 

Med personopplysninger menes opplysninger og vurderinger som kan knyttes til en enkeltperson. Med personregister menes registre eller oversikter der personopplysninger er lagret systematisk, slik at personopplysninger kan finnes igjen, jf pol § 2.
Rutinen omfatter følgende tjenesteområder som forvaltes ved Personal- og økonomiavdelinga (PØA):

· Rekruttering og tilsetting

· Personalforvaltning

· Lønn 

· Regnskap

· Arkiv

2.0 Ansvarsforhold og roller 

2.1 Behandlingsansvarlig 
I samsvar med ”Instruks for behandling av personopplysninger ved Universitetet i Tromsø” er Universitetsdirektøren behandlingsansvarlig og har det overordnede ansvaret for at behandling av personopplysninger skjer i overensstemmelse med personopplysningsloven. 

2.2 Daglig ansvar - systemeier

Personal-og økonomidirektøren har det daglige ansvaret for at de plikter som personopplysningsloven tillegger behandlingsansvarlig er oppfylt for den administrative behandling av personopplysninger som forvaltes av personal- og økonomiavdelinga. 

Personal og økonomidirektør er også systemeier, men har delegert det operative systemansvaret og det daglige ansvaret for behandlingen av personopplysninger i det enkelte system til de respektive seksjonsledere. 
2.3 Administrative datasystemer

Ved UiT registreres og lagres personopplysninger i følgende administrative datasystemer avhengig av formålet med behandlingen

Administrative system

	System
	Forvaltningsområde/formål 
	Operativt systemansvar

	Agresso 
	Økonomiforvaltning
	Regnskapssjef

	DocuLive 
	Saksbehandling og arkivering
	Arkivleder 

	SLP 4.
	Lønns og personalforvaltning
	Lønningssjef


Støttesystemer
	Støttesystem 
	Formål 
	Systemtilhørighet 

	ARILD 
	Lønnsutbetaling/produserer regnskapsdata/beregner avsetning 
	SLP 4 

	Altinn  
	Dataoverføring til skatteetat
	Agresso

	Akademisk Kvarter  
	Personopplysninger ved kjøp
	Agresso 

	Jobbadmin
	Rekrutterings- og søknadsbehandling  
	DocuLive 

	Readsoft Invoice  
	Elektronisk fakturabehandling
	Agresso

	DnBNord  Nettbank
	Betalingsformidling
	Agresso 

	Tomas 
	Dataoverføring riksrevisjonen
	Agresso


Papirbaserte arkiver 

	Type arkiv
	Forvaltningsområde/formål 
	Ansvarlig

	Saksarkiv
	Alle forvaltningsområder
	Arkivleder

	Personalarkiv
	Personalforvaltning for tidligere og nåværende ansatte
	Arkivleder

Personalsjef

	Studentarkiv
	Studentforvaltning
	Arkivleder

Forsknings- og studiedirektør

	Lønnsarkiv
	Lønnsforvaltning for tidligere og nåværende ansatte
	Lønningssjef

	Bilagsarkiv
	Regnskapsbilag, refusjoner, reiseregninger, honorar m.m.
	Regnskapssjef

Lønningssjef


3.0 Formål med behandling av personopplysninger  
3.1 Arkiv- og saksbehandlingssystemet DocuLive og papirbaserte arkiver

Formålet med behandling av personopplysninger i DocuLive og i universitetets papirbaserte arkiver er å dokumentere den saksbehandlingen som skjer innefor forvaltningsområder hvor slike opplysninger inngår. Formålet er hjemlet i § 6 i Lov om arkiv. 

3.2 Økonomisystemet Agresso med støttesystemer
Formålet med behandling av personopplysninger i Agresso og tilhørende støttesystem, er å ivareta økonomiforvaltningen i henhold til gjeldende regelverk. Herunder ivaretas den enkelte persons interesser med hensyn til inn- og utbetalinger. I tillegg skal behandlingen ivareta lovpålagt rapportering til offentlige myndigheter og andre interessenter.

3.3 Rekrutteringssystemet JobbAdmin

Formålet med behandling av personopplysninger i JobbAdmin er å innhente informasjon om, og oversikt over søkere til ledige stillinger ved Universitetet i Tromsø. JobbAdmins søknadsbehandlingssystem er et administrativt støttesystem for saksbehandlings - og arkivsystemet DocuLive. 
3.4 Lønnssystemet, SLP4 og utbetalingssystemet Arild

Formålet med behandlingen av personopplysningene i lønnssystemet SLP4 og utbetalingssystemet Arild er å beregne og utbetale korrekt lønn, stipend, honorar eller refusjon av utlegg til korrekt tid for tilsatte eller andre enkeltpersoner ved UiT. I tillegg skal behandlingen ivareta lovpålagt rapportering til offentlige myndigheter og andre interessenter.

4.0 Personopplysninger som behandles

Personopplysningene som behandles kan omhandle alle forhold som er nødvendige for å ivareta formålene med behandlingen av personopplysninger innen forvaltningsområdene økonomi, arkiv, lønn og personal, som beskrevet i punkt 3. Opplysningene kan være av ordinær karakter, som f.eks. navn, adresse og fødselsnummer, stillingskode, m.v., men også av sensitiv karakter, som f.eks. opplysninger om sykdom og disiplinære forhold, avhengig av hvilket system/register de behandles i. 

Med behandling av personopplysninger menes enhver bruk av opplysninger og vurderinger som kan knyttes til en enkeltperson. Behandlingen kan f.eks. være innsamling, registrering, sammenstilling, lagring og utlevering, eller en kombinasjon av slike bruksmåter.
5.0 Konfidensialitet, integritet og tilgjengelighet

5.1 Konfidensialitet

Personopplysninger som behandles i de administrative datasystemene kan inneholde sensitive opplysninger, opplysninger underlagt taushetsplikt eller opplysninger som er unntatt offentlighet av andre grunner. Tilgang til systemene skal derfor kun gis til ansatte med tjenstlig behov. Ansatte som har tilgang til personopplysninger hvor konfidensialitet er nødvendig, har taushetsplikt i henhold til forvaltningslovens § 13.
Alle brukere må være registrert i UiTs brukeradministrative system (BAS) for å få tilgang til systemene. Tilgang til systemene skjer ved bruk av påloggingsidentifikasjon og passord i henhold til rutiner for det enkelte system. 

Nye brukere skal autoriseres for roller, tilgangsgrupper eller autorisasjonsgrupper i samråd med vedkommende enhets ledelse og i henhold til utfyllende bestemmelser for det enkelte system. 

Regelmessige kontrollrutiner for det enkelte system skal sikre at inaktive brukere blir sperret for tilgang til systemene (sluttet, permisjon etc). 

5.2 Integritet

Kun saksbehandlere med tjenstlig behov skal ha tilgang til å registrere og/eller endre personopplysningene i de administrative systemene. 
I Agresso blir de fleste endringer/oppdateringer logget og framkommer i egne rapporter. Brukere med tilgang til systemadministrasjon har tilgang til loggrapportene. Inn og utbetalinger, samt all lønnsoverføring til Agresso blir manuelt loggført. 

I SLP4 framkommer de fleste nyregistreringer og endringer i form av rapporter. Bare autoriserte saksbehandlere i PØA har tilgang til rapportene. 
I DocuLive logges alle nyregistreringer og de fleste endringer. Logghistorikken er tilgjengelig for brukere som del av tilgangen til informasjonen om saker og dokumenter. Alle journalførte dokumenter i DocuLive lagres i et godkjent arkivformat som ikke kan endres. 

Nyregistreringer/endringer av personopplysninger skal kvalitetssikret i henhold til kontrollrutiner for det enkelte system. 

5.3 Tilgjengelighet

Agresso, SLP4 og DocuLive er sentrale verktøy i den administrative virksomheten ved universitetet. Det er derfor viktig at systemene er stabile og tilgjengelige for brukerne. Brukerne skal varsles i god tid om planlagte nedetider på systemene. Større systemarbeid, som for eksempel oppgraderinger, skal i størst mulig grad legges utenfor ordinær arbeidstid.

Som hovedregel skal brukerne kun ha tilgang til opplysninger de har tjenstlig behov for. For å gi et godt grunnlag for saksbehandlingen er det imidlertid viktig at brukerne får nødvendig tilgang til relevant informasjon i systemene. Tilgjengelighet til informasjon vil derfor ha prioritet foran kravet til konfidensialitet i de tilfeller hvor disse hensynene må veies opp mot hverandre. 
6.0 Innsamling av personopplysninger

Innhenting og lagring av personopplysninger skal bare skje dersom det foreligger avtale, samtykke eller lovgrunnlag for dette. 

Dersom den registrerte har avgitt opplysningene selv, betraktes dette som et samtykke om behandling av slike opplysninger.

7.0 Informasjon ved innsamling av personopplysninger

Ved innsamling av personopplysninger skal den som avgir slike opplysninger gjøres kjent med 
· at Universitetet i Tromsø v/universitetsdirektøren er behandlingsansvarlig,

· formålet med behandlingen,

· at det er frivillig å gi fra seg opplysningene,

· og at den registrerte har rett til innsyn og til å kreve opplysninger rettet.

Dersom det innhentes opplysninger fra andre enn den opplysningene gjelder, skal vedkommende gjøres kjent med at slike opplysninger innhentes, samt formålet med dette. 
8.0 Behandling av forespørsler om innsyn 
Alle innsynsforespørsler om behandling av personopplysninger som forvaltes ved PØA skal henvises til Personal- og økonomidirektøren ved systemansvarlig. 

Følgende informasjon kan gis:

· navn og adresse på den behandlingsansvarlige (universitetsdirektøren)

· hvem som har det daglige ansvaret for å oppfylle pliktene som er tillagt den behandlingsansvarlige (personal- og økonomidirektøren)

· formålet med behandlingen

· hvilke typer personopplysninger som behandles

· hvor opplysningene er hentet fra

· om opplysningene vil bli utlevert og eventuelt hvem som er mottaker.

Dersom den som ber om innsyn er registrert, skal systemeier opplyse om;

· hvilke opplysninger om den registrerte som behandles,

· og sikkerhetstiltak ved behandlingen så langt dette innsynet ikke svekker sikkerheten.

Henvendelser om innsyn skal besvares uten ugrunnet opphold, og seinest innen 30 dager fra henvendelsen ble mottatt.

Personopplysningsloven begrenser ikke innsynsrett etter offentlighetsloven, forvaltningsloven eller annen lovbestemt rett til innsyn i personopplysninger.
9.0 Utlevering av personopplysninger
Utlevering av personopplysninger kan bare skje dersom det foreligger hjemmel for dette. Hjemmelsgrunnlag kan være samtykke fra den registrerte eller lovhjemmel. 

Det vises også til særavtale for lønns – og personalregistre, PM 2007-15, §§§ 5,6 og 7 som omhandler arbeidsgivers, arbeidstakers og tjenestemannsorganisasjonenes tilgang til personopplysninger i virksomheten. 

Henvendelser fra andre forvaltningsorgan om utlevering av opplysninger skal være skriftlige, og det skal opplyses hvilke opplysninger som ønskes og om det rettslige grunnlaget for kravet. Dersom forespørselen gjelder en ansatt skal den ansatte informeres om forespørselen og om hvilke opplysninger som er utlevert.

Forespørsel fra Politiet skal henvises til personal- og økonomidirektøren. 

10.0 Retting og sletting

10.1 Retting av mangelfulle opplysninger

Alle systembrukere som blir kjent med at det er registrert uriktige eller ufullstendige personopplysninger om en registrert, har plikt til å iverksette tiltak slik at opplysningene blir rettet. 

Dersom den som oppdager slike feil ikke er autorisert til å utføre rettingene, skal feilen meldes til systemansvarlig eller til brukere som er autorisert for dette. 

10.2 Sletting av opplysninger

Personopplysninger kan bare slettes der dette er hjemlet i regelverk for det enkelte forvaltningsområde.

Rutiner for retting/sletting av personopplysninger skal framgå av utfyllende rutiner for det enkelte system.
11.0 Sikkerhet og risikovurdering

11.1 Brukeransvar

Alle som bruker PØAs administrative systemer har et selvstendig ansvar for at sikring av datamaskiner og passord er i tråd med bestemmelsene i ”Informasjonssikkerhet ved Universitetet i Tromsø” punkt 7.1.2.

Alle brukere har et ansvar for å sikre at personopplysninger på papir eller på datamaskiner sikres slik at de ikke er tilgjengelige for uvedkommende. Det skal vises aktsomhet ved utskrift av dokumenter med personopplysninger til felles skrivere. Dører skal låses når man forlater kontoret
11.2 Internkontroll
Rutine for behandling av personopplysninger som forvaltes av PØA skal revideres årlig. Revisjonene skal også omfatte de systemspesifikke rutinene som inngår som vedlegg til rutinen. Personal- og økonomidirektøren skal påse at slik revisjon blir tatt inn i avdelingas arbeidsplaner. 

All dokumentasjon skal lagres i minst 5 år fra det tidspunkt dokumentet ble erstattet med ny gjeldende utgave.
11.3 Risikovurdering

For å sikre at informasjonssikkerheten blir ivaretatt på en tilfredsstillende måte skal det gjennomføres risikovurdering av behandlingen av personopplysninger opp mot hensynet til konfidensialitet, integritet og tilgjengelighet. Risikovurdering skal gjøres i forbindelse med iverksettelsen av denne rutinen og ved seinere endringer av rutinen som kan ha betydning for informasjonssikkerheten.

Resultatet av risikovurderinger skal dokumenteres.
12.0 Utfyllende bestemmelser 

Utfyllende bestemmelser og rutiner om tilgangsrettigheter, kontrollrutiner m.m. skal utarbeides for det enkelte system. 

Inntil videre vil eksisterende rutiner følges, og nye og/eller tilpassede rutiner/bestemmelser utsettes som en følge av fusjonsprosessen mellom Universitetet i Tromsø og Høgskolen i Tromsø. 

	Tromsø, 01.04.2008

